钦定古今图书集成/理学汇编/学行典/第126卷 > 礼记 > 《坊记》
## 钦定古今图书集成/理学汇编/学行典/第126卷 > 礼记 > 《坊记》

子言之：“君子之道，辟则坊与？坊民之所不足者也。大
为之坊，民犹逾之。故君子礼以坊德，刑以坊淫，命以
坊欲。”

〈陈注〉应氏曰：“理欲相为消长，人欲炽盛而有馀，则天理消减而不足，礼则防其所不足而制其所有馀焉。性之善为德，礼以防之而养其源；情之荡为淫，刑以防之而遏其流，圣人防民之具至矣。然人之欲无穷，而非防闲之所能尽也，圣人于是而有命之说焉。命出于天，各有分限，而截然不可逾也。天之命令，人力莫施”，以是防之，则觊觎者塞，羡慕者止，而欲不得肆矣。